text: Nordtysk motorvejsbro genåbner for lastbiler
  06 november 2013 kl. 10.01
  Broen over Kieler-kanalen åbner for lastbiler op til 44 ton på fredag, oplyser de tyske vejmyndigheder.
  Broen har været lukket for lastbiler siden juli, og resten af trafikken har sneglet sig over broen i få spor på grund af den akutte renovering af beton-pillerne.
  Åbningen af Rader Hochbrücke sker tre uger før planlagt. Reparationerne har kostet 2,7 millioner euro.
  Broen er stadig lukket for særtransporter over 44 ton som eksempelvis vindmølletransporter. Her er tyske myndigheder i gang med en grundig analyse af broens konstruktion og kigger på behovet for at forstærke den yderligere, inden særtransporterne får lov til at køre over den.
  Over 5.000 lastbiler kører hver dag ind i Danmark. Over 90 procent af dem kommer normalt via broen.
  